Številka: 35409-267/2023-2570-14

Datum: 19.01.2024

Ministrstvo za okolje, podnebje in energijo izdaja na podlagi 38.b člena Zakona o državni upravi (Uradni list RS, št. 113/05 – uradno prečiščeno besedilo, 89//07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14, 51/16, 36/21, 82/21, 189/21, 153/22 in 18/23), četrtega odstavka 128. člena Zakona o urejanju prostora (Uradni list RS, št. 199/21, 18/23 – ZDU-1O, 78/23 – ZUNPEOVE in 95/23 – ZIUOPZP; v nadaljnjem besedilu: ZUreP-3), šestega odstavka 77. člena Zakona o varstvu okolja (Uradni list RS, št. 44/22, v nadaljnjem besedilu: ZVO-2), v povezavi s 101a. členom Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O; v nadaljnjem besedilu: ZON), na vlogo Občine Črnomelj, Trg svobode 3, 8340 Črnomelj, o obveznosti izvedbe celovite presoje vplivov na okolje za tretje Spremembe in dopolnitve Občinskega podrobnega prostorskega načrta TRIS Kanižarica naslednje

**MNENJE**

1. V postopku priprave Sprememb in dopolnitev Občinskega podrobnega prostorskega načrta TRIS Kanižarica št. 3 ni treba izvesti postopka celovite presoje vplivov na okolje.
2. V postopku priprave Sprememb in dopolnitev Občinskega podrobnega prostorskega načrta TRIS Kanižarica št. 3 ni treba izvesti presoje sprejemljivosti vplivov izvedbe plana v naravo na varovana območja.
3. V tem postopku ni bilo stroškov.

**Obrazložitev:**

I.

Občina Črnomelj, Trg svobode 3, 8340 Črnomelj (v nadaljnjem besedilu: pripravljavec plana) je z vlogo št. 3500-0013/2022-6 z dne 5.12.2023, prejeto dne 7.12.2023, zaprosila Ministrstvo za okolje, podnebje in energijo, Direktorat za okolje, Sektor za okoljske presoje (v nadaljnjem besedilu: ministrstvo) za mnenje o obveznosti izvedbe celovite presoje vplivov na okolje (v nadaljnjem besedilu: CPVO) po 128. členu ZUreP-3, v postopku priprave in sprejemanja Sprememb in dopolnitev Občinskega podrobnega prostorskega načrta TRIS Kanižarica št. 3 (v nadaljnjem besedilu: plan). Gradivo plana (izdelovalec: SAPO d.o.o., Črnomelj, št. projekta: OPPN-2/2023, november 2023), je bilo javno dostopno na spletni povezavi <http://oppn10.crnomelj.si> (uporabniško ime: oppn10, geslo: oppntris).

V skladu s četrtim odstavkom 128. člena ZUreP-3, občina v postopku priprave občinskega podrobnega prostorskega načrta (v nadaljnjem besedilu: OPPN) prosi ministrstvo, pristojno za celovito presojo vplivov na okolje, za mnenje o obveznosti izvedbe celovite presoje vplivov na okolje, če presodi, da se z OPPN načrtuje prostorske ureditve, ki niso bile celovito presojane že pri pripravi občinskega prostorskega načrta (v nadaljnjem besedilu: OPN) in gre za take ureditve, ki bi bile poseg v okolje, za katerega je treba izvesti presojo vplivov na okolje, v skladu s predpisi, ki urejajo varstvo okolja, ali za ureditve, za katere je zahtevana presoja sprejemljivosti na varovana območja, ali za ureditve, ki bi lahko pomembneje vplivale na okolje. Skladno s petim odstavkom 128. člena ZUreP-3, ministrstvo, pristojno za celovito presojo vplivov na okolje, v 30 dneh po prejetju zaprosila, obvesti občino o obveznosti izvedbe celovite presoje vplivov na okolje.

Po določilih 77. člena ZVO-2 je treba v postopku priprave plana, programa, načrta ali drugega splošnega akta, katerega izvedba lahko pomembno vpliva na okolje, izvesti celovito presojo vplivov na okolje, s katero se ugotovijo in ocenijo vplivi na okolje in vključenost zahtev varstva okolja, ohranjanja narave, varstva človekovega zdravja in kulturne dediščine v plan ter pridobiti potrdilo ministrstva o sprejemljivosti njegove izvedbe na okolje. Drugi odstavek 77. člena ZVO-2 določa, da se za plan izvede celovita presoja vplivov na okolje, če se s planom določa ali načrtuje poseg v okolje, za katerega je treba izvesti presojo vplivov na okolje skladno z določbami 89. člena ZVO-2, ali če je zanj zahtevana presoja sprejemljivosti po predpisih o ohranjanju narave.

V skladu s četrtim odstavkom 89. člena ZVO-2, Vlada RS predpiše vrste posegov, za katere je treba izvesti presojo vplivov na okolje, na podlagi njihovih značilnosti, lokacije in možnih vplivov na okolje. Obveznost te presoje se ugotavlja na podlagi Uredbe o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15, 26/17, 105/20 in 44/22; v nadaljnjem besedilu: Uredba o PVO).

V skladu s četrtim odstavkom 77. člena ZVO-2 se, ne glede na določbe prejšnjih odstavkov tega člena, celovita presoje vplivov na okolje ne izvede za plan, izdelan na podlagi plana, za katerega je bila že izvedena celovita presoja vplivov na okolje, če za planirane posege niso določeni novi ali podrobnejši izvedbeni pogoji, če ne vsebuje novih posegov ali ne zajema novih območij glede na plan, na podlagi katerega je pripravljen. Skladno z določili šestega odstavka 77. člena ZVO-2 se ministrstvo pred odločitvijo o tem, ali je treba za plan izvesti celovito presojo vplivov na okolje, predhodno posvetuje tudi z ministrstvi in organizacijami, pristojnimi za področja, na katera bi plan lahko pomembno vplival.

Na podlagi 101. člena ZON se celovita presoja vplivov na okolje izvede za plane, ki bi lahko pomembno vplivali na zavarovano območje, posebno varstveno območje ali potencialno posebno ohranitveno območje sami po sebi ali v povezavi z drugimi plani.

II.

Ministrstvo je preučilo gradivo ter ugotovilo, da predmetni plan obsega dele parcel 2619/10, 2619/9,\*298, 2619/17, 2619/20, 2620/1, 2623/1, 2624/1, 2624/2 in 2627/1, vse k.o. 1540 – Dobliče, s površino okoli 25.305 m2 (2,53 ha). Območje plana leži na površinah odlagališča jalovine nekdanjega rudnika rjavega premoga, jugozahodno od mesta Črnomelj. Teren je jarkast in strm, v padcu proti severozahodu in jugozahodu, s povprečnim naklonom 20 stopinj. Navedena zemljišča ležijo v delu enote urejanja prostora (EUP) ČR 14/10, ki se ureja z Odlokom o občinskem podrobnem prostorskem načrtu Tehnološko razvojnega industrijskega središča (TRIS) Kanižarica (Uradni list RS, št. 52/2010). Predmetni plan se izdeluje na podlagi nadrejenega plana – [Odloka o Občinskem prostorskem načrtu Občine Črnomelj (Uradni list RS, št. 82/2011, 105/2011, 49/2016, 69/2018 in 130/2022)](https://www.crnomelj.si/sl/za-obcane/prostorski-portal-obcine-crnomelj/prostorski-akti/2022051709282755/obcinski-prostorski-nacrt-obcine-crnomelj-sd-opn-3), za katerega je bil izveden postopek celovite presoje vplivov na okolje in sprejemljivosti na varovana območja narave na podlagi odločbe Ministrstva za okolje in prostor št. 3509-124/2008, z dne 25. 9. 2008.

Parcele 2619/10, 2619/9,\*298, 2619/17, 2619/20, 2620/1, 2623/1, 2624/1, 2624/2 in 2627/1, vse k.o. 1540 – Dobliče v naravi predstavljajo nezazidana degradirana stavbna zemljišča z obstoječo podrobnejšo namensko rabo CD – druga območja centralnih dejavnosti, ki na vzhodni in južni strani mejijo na nezazidana degradirana stavbna zemljišča s podrobnejšo namensko rabo E – območja energetske infrastrukture.

Na navedenih zemljiščih ter parcelah 2628/1, 2628/2, 2628/3, 2557/23, 2557/24 in 2557/25, vse k.o. 1540 – Dobliče, ki mejijo na območje obravnavanega plana na vzhodni in južni strani, je načrtovana umestitev in izvedba prostostoječe sončne elektrarne FE TRIS Kanižarica s skupno priključno močjo 5985 kW (AC stran), ter instalirano močjo (DC stran) 8008 kWp. Prostostoječa sončna elektrarna bo izvedena na zemljiščih s skupno površino 55.808 m2 (5,58 ha), s 14.560 fotonapetostnimi monokristalnimi moduli na tipskih jeklenih montažnih podkonstrukcijskih elementih (brez možnosti premikanja modulov), 48 razsmerniki ter drugo energetsko infrastrukturo (kabelskimi napeljavami ipd). Življenjska doba fotonapetostnih modulov je 25 let. Vključitev sončne elektrarne v elektroenergetsko omrežje je predvidena za proizvodni način, kar pomeni priključitev direktno na javno elektroenergetsko omrežje.

S predmetnim planom se načrtuje sprememba podrobnejše namenske rabe nezazidanih stavbnih zemljišč s površino okoli 2,53 ha iz CD – druga območja centralnih dejavnosti, na katerih trenutno ni možno umeščati in graditi energetskih objektov in infrastrukture, v E – območja energetske infrastrukture, z namenom umestitve in izvedbe dela prostostoječe sončne elektrarne FE TRIS Kanižarica s 3.840 fotonapetostnimi monokristalnimi moduli (od skupno 14.560, ki bodo izvedeni na sosednjih parcelah).

III.

Ministrstvo je v postopku ugotavljalo, ali je za predmetni plan treba izvesti presojo vplivov na okolje na podlagi 89. člena ZVO-2 in Priloge 1 Uredbe o PVO (vrste posegov v okolje, za katere je presoja vplivov na okolje obvezna). Ministrstvo je v postopku, upoštevaje dejstvo, da se s predmetnim planom v prostor umešča naprava za proizvodnjo elektrike iz sonca, kot obnovljivega vira energije (OVE), tudi ugotavljalo, ali je potrebno izvesti presojo vplivov na okolje za samostoječe fotonapetostne naprave, v skladu z določili 28. člena Zakona o uvajanju naprav za proizvodnjo električne energije iz obnovljivih virov energije (Uradni list RS, št. 78/2023; v nadaljnjem besedilu: ZUNPEOVE).

Ministrstvo je na podlagi pregleda gradiva ugotovilo, da v konkretni zadevi gre le za spremembo podrobnejše namenske rabe nezazidanih stavbnih zemljišč z oznako CD, na katerih trenutno ni možno umeščati in graditi energetskih objektov in infrastrukture, v podrobnejšo namensko rabo E, z namenom umestitve in izvedbe dela prostostoječe sončne elektrarne FE TRIS Kanižarica in ne nove prostostoječe sončne elektrarne. Prostostoječa sončna elektrarna FE TRIS Kanižarica, kot celota, s skupno priključno močjo 5985 kW na površini 5,58 ha, je v skladu s točko D Energetika, D.III Obnovljivi viri energije, D.III.3 Priloge 1 Uredbe o PVO samostoječa naprava za izkoriščanje sončne energije, za katero je presoja vplivov na okolje obvezna (prag: zmogljivost vsaj 250 kW ali površina 0,5 ha), če se zanje v predhodnem postopku ugotovi, da bi lahko imeli pomembne vplive na okolje. Z vpogledom v arhivsko dokumentacijo je ministrstvo ugotovilo, da je za sončno elektrarno FE TRIS Kanižarica, kot celoto, že vodilo predhodni postopek po določilih 90. člena ZVO-2 in Uredbe o PVO, ki se je zaključil z izdajo odločbe št. 35431-129/2023-2570-15 z dne 26.10.2023, da za navedeni poseg ni potrebno izvesti presoje vplivov na okolje in pridobiti okoljevarstvenega soglasja.

Skladno z določili prvega odstavka 28. člena ZUNPEOVE se ne glede na zakon, ki ureja varstvo okolja in Uredbo o PVO, ob upoštevanju kumulativnih posegov in prepovedi drobljenja projektov, predhodni postopek po zakonu, ki ureja varstvo okolja, ne izvaja za samostoječe fotonapetostne naprave, ki se umeščajo na površini, ki ni večja od 4 ha. V postopku je bilo ugotovljeno, da se v konkretni zadevi na območju plana s površino okoli 2,53 ha ne načrtuje umestitev nove, prostostoječe sončne elektrarne, temveč njenega manjšega dela, hkrati pa ne gre za drobljenje projekta izvedbe naprav za izkoriščanje OVE. Ob upoštevanju dejstva, da je ministrstvo že izvedlo predhodni postopek za prostostoječo sončno elektrarno FE TRIS Kanižarica ter ugotovilo, da za navedeni poseg ni potrebno izvesti presoje vplivov na okolje in pridobiti okoljevarstvenega soglasja, prav tako pa ne gre za primer iz prvega odstavka 28. člena ZUNPEOVE, za predmetni plan ni treba izvesti presoje vplivov na okolje na podlagi 89. člena ZVO-2, Priloge 1 Uredbe o PVO ter 28. člena ZUNPEOVE.

Na podlagi 101. člena ZON se celovita presoja vplivov na okolje izvede za plane, ki bi lahko pomembno vplivali na zavarovano območje, posebno varstveno območje ali potencialno posebno ohranitveno območje sami po sebi ali v povezavi z drugimi plani.

Ministrstvo je v postopku pridobilo mnenje Zavoda RS za varstvo narave, OE Novo mesto, št. 3563-0551/2023-3 z dne 12.12.2023, iz katerega izhaja, da območje plana in njegov daljinski vpliv ležita izven posebnega varstvenega območja (območja Natura 2000) in zavarovanega območja (ter tudi izven bližnje naravne vrednote Križanji potok, evid. št. 8491), ki jo obstoječi OPPN TRIS Kanižarica korektno povzema, prav tako varstvene usmeritve v primeru posegov / gradenj, zato presoje sprejemljivosti vplivov izvedbe plana v naravo na varovana območja ni treba izvesti.

Na podlagi vpogleda v javno dostopne podatke (Atlas okolja, Agencija RS za okolje) je ministrstvo prav tako ugotovilo, da območje plana ne vsebuje niti posega na posebna varstvena in zavarovana območja narave. Ministrstvo je zato odločilo, da za plan ni treba izvesti presoje sprejemljivosti na varovana območja narave po 101.a členu ZON.

IV.

Ministrstvo je v postopku preučilo tudi obstoj drugih okoljskih razlogov za uvedbo celovite presoje vplivov na okolje in v skladu s 3. členom Uredbe o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09; v nadaljnjem besedilu Uredba o merilih) pridobilo mnenja Ministrstva za kulturo, Direktorata za kulturno dediščino, Ministrstva za zdravje, Direktorata za javno zdravje, Ministrstva za kmetijstvo, gozdarstvo in prehrano, Direktorata za kmetijstvo (s področja ravnanja s kmetijskimi zemljišči), Ministrstva za naravne vire in prostor, Direkcije RS za vode, ter Zavoda za gozdove, OE Novo mesto.

Ministrstvo za kulturo, Direktorat za kulturno dediščino je podalo mnenje št. 35012-66/2021-3340-22 z dne 15.12.2023, v katerem je navedlo, da na območju urejanja ter v območju vplivov novih posegov ni enot kulturne dediščine, vpisanih v register nepremične kulturne dediščine tako, da ni verjetnosti pomembnejših vplivov plana na kulturno dediščino.

Ministrstvo za zdravje, Direktorat za javno zdravje je podalo mnenje št. 354-96/2023-13 z dne 19.12.2023, v katerem je navedlo, da soglaša z mnenjem, ki ga je zanj pripravil Nacionalni laboratorij za zdravje, okolje in hrano (NLZOH) pod št. 2940-09/1649-23/NP-4536351-2 dne 19.12.2023. NLZOH je v mnenju navedel, da se s planom spreminja namenska raba prostora iz
CD v E, vendar se s tem ne ustvarja novih konfliktnih območij, zato ne predvidevajo pomembnih
kumulativnih in daljinskih vplivov na varnost in zdravje ljudi. Območje se ne nahaja na vodovarstvenem območju, zato ni pričakovati pomembnih vplivov na oskrbo prebivalstva s skladno zdravstveno ustrezno pitno vodo, zato s stališča varovanja zdravja ljudi pred vplivi iz okolja, ni treba izvesti celovite presoje vplivov na okolje.

Ministrstvo za kmetijstvo, gozdarstvo in prehrano, Direktorat za kmetijstvo je podalo mnenje št. 3401-27/2023/2 z dne 11.12.2023, iz katerega izhaja, da predlagana prostorska
ureditev ne posega na območje kmetijskih zemljišč, zato se do predlaganih ureditev ne
opredeljuje.

Ministrstvo za naravne vire in prostor, Direkcija RS za vode, Sektor območja spodnje Save je v mnenju št. 35021-45/2023-2 z dne 17.01.2024 navedlo, da izvedba plana verjetno ne bo pomembneje vplivala na okolje z vidika upravljanja z vodami.

Zavod za gozdove, OE Novo mesto je podal mnenje št. 3407-129/2023-2 z dne 13.12.2023, iz katerega izhaja, da predmetne spremembe in dopolnitve ne posegajo v gozdno masko niti ne bodo imele nikakršnega vpliva na gozdove ali gospodarjenje z njimi, zato so s stališča gozdarstva in lovstva sprejemljive in verjetnosti pomembnejših vplivov na okolje z vidika gozdarstva in lovstva ni pričakovati.

V.

Na podlagi ugotovljenih dejstev, dokazov ter predloženih mnenj ministrstev in organizacij, ki sodelujejo v postopku CPVO je ministrstvo ugotovilo, da:

* se predmetni plan izdeluje na podlagi plana, za katerega je bila že izvedena celovita presoja vplivov na okolje in ne bo pomembneje vplival na okolje,
* predmetni plan ne zajema novih območij glede na plan, na podlagi katerega je pripravljen,
* se obstoječa namenska raba prostora z izvedbo plana ne bo spremenila,
* se s planom ne načrtuje ureditev, ki bi pomembno vplivale na zdravje in počutje ljudi,
* izvedba plana ne bo pomembno vplivala na naravne vrednote in biotsko raznovrstnost, na območja kulturne dediščine ali na območja krajin s priznanim varstvenim statusom,
* s planom načrtovane ureditve ne bodo vplivale na gozd in gozdni prostor,
* s planom načrtovane ureditve ne bodo vplivale na varstvo kmetijskih zemljišč,
* izvedba plana ne bo pomembno vplivala na vodni režim in stanje voda,

zato zanj ni treba izvesti celovite presoje vplivov na okolje po določilih 128. člena ZUreP-3 in 77. člena ZVO-2, niti presoje sprejemljivosti vplivov izvedbe plana na varovana območja po določilih 101. člena ZON, ter je odločilo tako, kot izhaja iz 1. in 2. točke izreka tega mnenja.

V tem postopku stroški niso nastali, zato je ministrstvo odločilo tako, kot izhaja iz 3. točke izreka tega mnenja.

Skladno z določili petega odstavka 128. člena ZUreP-3 je to mnenje zavezujoče in se skupaj s sklepom o pripravi OPPN objavi v prostorskem informacijskem sistemu.

|  |  |  |
| --- | --- | --- |
| Postopek vodil:Ljubiša StanojevićPodsekretar |  | dr. Tanja Pucelj VidovićVodja Sektorja za okoljske presoje |

Vročiti (elektronsko):

* Občina Črnomelj; obcina@crnomelj.si

V vednost (elektronsko):

* Ministrstvo za kulturo, Direktorat za kulturno dediščino, gp.mk@gov.si
* Ministrstvo za zdravje, Direktorat za javno zdravje, gp.mz@gov.si
* Ministrstvo za kmetijstvo, gozdarstvo in prehrano, Direktorat za kmetijstvo, gp.mkgp@gov.si
* Direkcija RS za vode, Sektor območja spodnje Save; gp.drsv-nm@gov.si
* Zavod za varstvo narave, OE Novo mesto; zrsvn.oenm@zrsvn.si
* Zavod za gozdove, OE Novo mesto; oenovomesto@zgs.si